សហ​ព្រះរាជ​អាជ្ញា​អន្ដរជាតិ​នៃ​សាលាក្តី​ខ្មែរ​ក្រហម​ប្តឹង​សារទុក្ខ
មាន​ការ​រិះគន់​ជាខ្លាំង​ចំពោះ​ក្រុម​សហ​ចៅក្រម​ស៊ើបអង្កេត​ដោយសារ​តែ​ការ​​រក្សា​ព័ត៌មាន​នៃ​ការ​ស៊ើប​អង្កេត​ក្នុង​សំណុំរឿង​០០៣​និង​០០៤​។
សហព្រះរាជអាជ្ញាអន្ដរជាតិបានដាក់ពាក្យបណ្ដឹងសារទុក្ខកាលពីខែកក្កដាប្រឆាំងនឹងការបដិសេធសំណើសុំឲ្យស៊ើបអង្កេតបន្ថែមពីក្រុមសហចៅក្រមស៊ើបអង្កេត។ ការស្នើសុំឲ្យទាត់ចោលការសម្រេចរបស់សហចៅក្រមស៊ើបអង្កេតដោយសំអាងថា សហចៅក្រមស៊ើបអង្កេតមានការច្រឡំក្នុងការបកស្រាយច្បាប់។ សហចៅក្រមស៊ើបអង្កេតលោក យូ ប៊ុនឡេង និងលោក ស៊ិកហ្វ្រិត ប៊្លុង របស់សាលាក្ដីខ្មែរក្រហមបានចេញផ្សាយជាសាធារណៈនូវព័ត៌មានស្ដីពីការស៊ើបអង្កេតក្នុងសំណុំរឿង០០៤ នៅថ្ងៃច័ន្ទនេះដោយបង្ហាញទីតាំងស៊ើបអង្កេតក្នុងខេត្តចំនួនប្រាំមួយ រួមទាំងមន្ទីរសន្ដិសុខ និងទីតាំងសម្លាប់មនុស្សទៀតផង។ ការទម្លាយព័ត៌មានស្ដីពីការស៊ើបអង្កេតនេះធ្វើឡើងបួនថ្ងៃប៉ុណ្ណោះបន្ទាប់មានការជំរុញពីសហព្រះរាជអាជ្ញាអន្ដរជាតិលោក អាន់ឌ្រូ ខេយលី (Andrew Cayley) ដែលលោកចាត់ទុកថា ការផ្ដល់ព័ត៌មានអំពីសំណុំរឿង០០៤ដល់ជនរងគ្រោះនឹងផ្ដល់ផលប្រយោជន៍យ៉ាងសំខាន់សម្រាប់ពួកគេដែលចង់ចូលរួមក្នុងដំណើរការក្ដីចុងក្រោយនេះ។ មានការរិះគន់ជាខ្លាំងចំពោះក្រុមសហចៅក្រមស៊ើបអង្កេតដោយសារតែការរក្សាព័ត៌មាននៃការស៊ើបអង្កេតក្នុងសំណុំរឿង០០៣និង០០៤ទុកជាការណ៍សម្ងាត់។ នៅក្នុងសេចក្ដីថ្លែងការណ៍របស់ខ្លួន សហចៅក្រមស៊ើបអង្កេត លោក យូ ប៊ុនឡេង និងលោកស៊ិតហ្វ្រិក ប៊្លុង ហាក់ដូចជាចង់សម្អាតសេចក្ដីអត្ថាធិប្បាយក្រៅផ្លូវការមួយចំនួនដោយលើកឡើងថា ការចេញផ្សាយតាមបណ្ដាញផ្សព្វផ្សាយនូវព័ត៌មានជាច្រើននាពេលកន្លងមកទាក់ទងនឹងសំណុំរឿង០០៤ គឺជាព័ត៌មាន «ដែលមានលក្ខណៈប៉ាន់ស្មាន» និងប្រកបដោយ«ការភាន់ច្រឡំ»។ សហចៅក្រមស៊ើបអង្កេតទាំងពីររូបបានរៀបរាប់ចំណុចគោលៗដោយពុំមានសេចក្ដីអធិប្បាយឡើយអំពីទីតាំងដែលមានការស៊ើបអង្កេតដូចជានៅក្នុងភូមិភាគកណ្ដាលនៃខេត្តកំពង់ចាមរួមមានមន្ទីរសន្ដិសុខក្នុងស្រុកចំនួនប្រាំ ដែលក្នុងនោះក៏មានការបង្ហាញអំពីទីកន្លែងសម្លាប់មនុស្ស និងការដ្ឋានធ្វើការដោយបង្ខំក្នុងស្រុកទាំងប្រាំ និងអំពើប្រល័យពូជសាសន៍ប្រឆាំងនឹងជនជាតិចាម។ មានមន្ទីរសន្ដិសុខ និងទីកន្លែងសម្លាប់ចំនួនបួននៅក្នុងភូមិភាគកណ្ដាលនៃខេត្តកំពង់ធំ។ ក្នុងខេត្តពោធិ៍សាត់ ក្រុមចៅក្រមបង្ហាញការស៊ើបអង្កេតលើគុកលេខ៨ក្នុងឃុំស្យា ស្រុកកណ្ដៀង និងទីតាំងសម្លាប់មនុស្សក្នុងស្រុកកណ្ដៀងដូចគ្នានេះ។ មានទីតាំងសម្លាប់មនុស្ស និងមន្ទីរសន្ដិសុខចំនួនប្រាំពីរក្នុងខេត្តបាត់ដំបង។ ដោយឡែកសហចៅក្រមស៊ើបអង្កេតបានបង្ហាញការស៊ើបអង្កេតក្នុងតំបន់ចំនួនប្រាំបីក្នុងខេត្តបន្ទាយមានជ័យ ដែលក្នុងនោះមានមន្ទីរសន្ដិសុខ ទីតាំងសម្លាប់មនុស្ស និងការដ្ឋានធ្វើការដោយបង្ខំដូចជាការដ្ឋានទំនប់ត្រពាំងថ្ម និងការដ្ឋានស្ពានស្រែង និងទំនប់ព្រៃរនាមក្នុងស្រុកព្រះនេត្រព្រះ។ ក្រៅពីនោះមានការស៊ើបអង្កេតលើមន្ទីរសន្ដិសុខវត្តប្រធាតុ ក្នុងស្រុកគិរីវង្សខេត្តតាកែវ ដែលតំណាងឲ្យភូមិភាគនិរតីរបស់ពួកខ្មែរក្រហម។ សហចៅក្រមស៊ើបអង្កេតក៏បានបញ្ជាក់ពីការស៊ើបអង្កេត លើគោលការណ៍បោសសម្អាតក្នុងភូមិភាគកណ្ដាល និងការបោសសម្អាតនៅភូមិភាគពាយ័ព្យផងដែរ។ លោក អាន់ឌ្រូ ខេយលី បានឆ្លើយតាមសារអេឡិកត្រូនិកជាមួយវីអូអេខ្មែរនៅថ្ងៃនេះថា លោកមានសេចក្ដីរីករាយជាខ្លាំងដែលថា សហចៅក្រមស៊ើបអង្កេត «ធ្វើតាមច្បាប់» របស់តុលាការហើយបានធ្វើតាមសំណើរបស់លោក។ លោកសង្កត់ធ្ងន់ថា ប្រជាពលរដ្ឋមានសិទ្ធិទទួលព័ត៌មានទាំងនេះ។ លោកស្រី ស៊ីលកិ៍ ស្ទូហ្សិនស្គី (Silke Stuzensky) ដែលជាមេធាវីមួយរូបតំណាងឲ្យដើមបណ្ដឹងរដ្ឋប្បវេណីក៏បានស្វាគមន៍ដូចគ្នានេះដែរ។ លោកស្រីថ្លែងថា៖ «ខ្ញុំសូមស្វាគមន៍សេចក្ដីថ្លែងការណ៍ជាសាធារណៈស្ដីពីវិសាលភាពនៃការស៊ើបអង្កេតក្នុងសំណុំរឿង០០៤។ ឥឡូវយ៉ាងហោចណាស់ជនរងគ្រោះស្ថិតក្នុងជំហរមួយចំពោះអ្វីដែលកំពុងស្ថិតក្រោមការស៊ើបអង្កេតដើម្បីសម្រេចចិត្តថា តើពួកគាត់ចង់ក្លាយជាដើមបណ្ដឹងរដ្ឋប្បវេណីឬទេ?»។ សហចៅក្រមស៊ើបអង្កេត បានបញ្ចប់ការស៊ើបអង្កេតសំណុំរឿង០០៣ កាលពីខែមេសា ក៏ប៉ុន្តែលោក អាន់ឌ្រូ ខេយលី បានហៅការស៊ើបអង្កេតនោះថា មិនទាន់ពេញលេញ។ នៅក្នុងសេចក្ដីប្រកាសរបស់ខ្លួននៅថ្ងៃនេះ សហចៅក្រមស៊ើបអង្កេតក៏បានអំពាវនាវឲ្យជនរងគ្រោះចាប់ផ្ដើមដាក់ពាក្យស្នើសុំតាំងខ្លួនជាដើមបណ្ដឹងរដ្ឋប្បវេណីចាប់ពីពេលនេះសម្រាប់សំណុំរឿង០០៤៕